Samtök rússneska stjórnarandstæðingsins Alexei Navalny verða leyst upp. Stuðningsmaður hans tilkynnti þetta á samfélagsmiðlum í dag. Navalny mætti í dag fyrir rétt vegna ákæru um að hafa móðgað stríðshetju.
Rússneskir saksóknarar hafa gert þá kröfu fyrir dómi að samtök Navalnys séu skilgreind sem öfgasamtök, en slíkt myndi þýða langa fangelsisdóma fyrir þá sem vinna fyrir þau. Dómstólar höfðu þegar ákveðið að banna starfsemi samtakanna tímabundið. Réttað var vegna málsins í dag og eiga þau að halda áfram um miðjan maí. Leonid Volkov, einn af stuðningsmönnum Navalnys, tilkynnti hins vegar í myndskeiði á samfélagsmiðlum í dag að þau yrði leyst upp. Ekki voru gefnar formlegar ástæður fyrir því en Volkov sagði að nokkrar héraðsskrifstofur samtakanna myndu starfa áfram sjálfstætt. Volkov og Ivan Zhdanov, sem hefur verið framkvæmdastjóri samtaka Navalnys, hafa sjálfir verið ákærðir fyrir að takmarka rétt og frelsi einstaklinga. Refsing fyrir slíkt brot er allt að fjögurra ára fangelsi.
Navalny mætti fyrir rétt í dag vegna ákæru um að hafa móðgað gamla stríðshetju í auglýsingu. Hann hefur hætt mótmælasvelti sem hann fór í til að krefjast læknishjálpar vegna verkja í fótum og baki. Í hljóðupptöku, sem sjálfstæða sjónvarpsstöðin Dozhd birti, segist hann hafa horft í spegil eftir að hafa fengið að fara í sturtu í gær og liti út eins og beinagrind. Hann hafi ekki verið jafn léttur síðan í sjöunda bekk. Þá sagði hann við Yuliu eiginkonu sína að hann mætti aðeins borða tvær skeiðar af hafragraut á dag, af heilsufarsástæðum.